**A Reneszánsz és Balassi Bálint**

**A reneszánsz**

A reneszánsz stílust a polgári réteg; a kereskedők és az iparosok, ezzel együtt pedig a városok megerősödéséhez szokták kötni. A 13-15. századra Itáliában fontosabbá vált a kereskedők és az iparosok szerepe, és ezzel együtt a városoké is. A reneszánsz Itália Firenzéjéből indult.

A francia *renaissance* újjászületést jelent. Az antik (görög, római) művészeti hagyományokhoz való visszatérésre utal. A gazdasági és társadalmi élet átalakulásával az emberek jobban meg akarták ismerni a természetet, így a (középkorban sokkal fontosabb szerepet játszó) vallás háttérbe szorult. Az új világkép tehát részben a *humanizmus*on, vagyis az emberközpontúságon, részben pedig a természetben megfigyelhető változások magyarázatának igényén alapult.

A tudományos érdeklődés nem vált el a művészetektől. A híres itáliai műhelyekben a festészet és szobrászat mellett foglalkoztak például anatómiával. Pl. Leonardo Da Vinci nagyon sok anatómiát tanult.

Az ember és a világi\* témákkal együtt megjelent a szerelmi költészet, kialakultak a szórakoztatást is szolgáló prózai műfajok: a novella és a regény. Petrarca, Boccaccio vagy éppen Janus Pannonius, Balassi Bálint alkotásaiban azonban nagyon hangsúlyosan ott van a reneszánsz bölcsessége, a tanító szándék mellett maga az ember, az egyéniség, az érzelmek, az egyedi világlátás és világmagyarázat.

A reneszánszhoz lásd még: PPT prezentáció!

**A magyar reneszánsz**

Hunyadi Mátyás magyar király nagyon szerette a művészeteket, és felesége, Beatrix kapcsolatai miatt könnyen hozzáfért az itáliai kultúrához. A királynak hatalmas könyvtára is volt. Udvarába sok itáliai művészt hívott, és ő is sok tehetséges diákot segített, hogy külföldön tanulhassanak.

Ilyen diák volt **Janus Pannonius** (1434−1472) is.

Janus Pannonius előtt is voltak már költők Magyarországon, de ő az első, aki a reneszánsz szellemében büszke volt nevére és művészetére, így ő az első magyar költőegyéniség, akiről tudjuk, hogy milyen verseket írt pontosan.

Janus is latin nyelven írt, műveit fordításokból ismerjük.

\*világi: nem egyházi

Pannónia dicsérete című versében láthatjuk, milyen büszke hazájára és arra, hogy Magyarországon is megkezdődött az irodalmi munka:

**Pannónia dicsérete**

Eddig Itália földjén termettek csak a könyvek,  
S most Pannónia is ontja a szép dalokat.  
Sokra becsülnek már, a hazám is büszke lehet rám,  
Szellemem egyre dicsőbb, s általa híres e föld!  
  
*Berczeli Anzelm Károly fordítása*

**Balassi Bálint**

Balassi Bálint 1554-ben, nemesi családban született, Zólyom várában. (Ez a vár ma már Szlovákiában van.) Apja Balassi János, költő, anyja Sulyok Anna. Bálint nevelője egy híres prédikátor és író, Bornemisza Péter volt.

Bálint Nürbergben tanult, és valószínűleg volt Itáliában, Padovában is. A költő unokatestvérét, Dobó Krisztinát vette feleségül, de később elváltak. Bálint házassága előtt sokáig szerelmes volt Losonczy Annába, akit verseiben Júliának nevez. Júliának azonban volt férje, ezért szerelmük évekig plátói volt. Mikor Balassi házassága tönkrement, meg akarta kérni Júlia kezét, de szerelme nem akart vele összeházasodni. Balassi katonának állt.

A 15 éves háborúban megsebesült, 1594-ben pedig meghalt.

*Kérdések:*

*Mit jelent: nemesi család?  
Mit csinál a nevelő?  
Mit csinál a prédikátor?  
Mit jelent: plátói szerelem?*

**Balassi Bálint: Hogy Júliára talála, így köszöne neki**

Ez világ sem kell már nekem

Nálad nélkül, szép szerelmem,

Ki állasz most én mellettem,

Egészséggel, édes lelkem.

Én bús szivem vidámsága,

Lelkem édes kévánsága,

Te vagy minden boldogsága,

Veled Isten áldomása.

Én drágalátos palotám,

Jóillatú piros rózsám,

Gyönyerű szép kis violám,

Élj sokáig, szép Júliám!

Feltámada napom fénye,

Szemüldek fekete széne,

Két szemem világos fénye,

Élj, élj életem reménye!

Szerelmedben meggyúlt szivem

Csak tégedet óhajt lelkem

Én szívem, lelkem, szerelmem,

Idvez légy én fejedelmem!

Júliámra hogy találék,

Örömömben igy köszenék,

Térdet fejet neki hajték,

Kin ő csak elmosolyodék.

A vers feldolgozása a handouton!